CELEX: 32015R1978
Language: sk
Date: 2015-08-28 00:00:00
Title: Delegované nariadenie Komisie (EÚ) 2015/1978 z 28. augusta 2015, ktorým sa mení nariadenie Európskeho parlamentu a Rady (EÚ) č. 978/2012, pokiaľ ide o modality uplatňovania článku 8 uvedeného v prílohe VI k uvedenému nariadeniu

5.11.2015   
            
            
               SK
            
            
               Úradný vestník Európskej únie
            
            
               L 289/1
            
         DELEGOVANÉ NARIADENIE KOMISIE (EÚ) 2015/1978
   z 28. augusta 2015,
   ktorým sa mení nariadenie Európskeho parlamentu a Rady (EÚ) č. 978/2012, pokiaľ ide o modality uplatňovania článku 8 uvedeného v prílohe VI k uvedenému nariadeniu
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 978/2012 z 25. októbra 2012, ktorým sa uplatňuje systém všeobecných colných preferencií a zrušuje nariadenie Rady (ES) č. 732/2008 (1), a najmä na jeho článok 8 ods. 6,
   keďže:
   
               (1)
            
            
               V súlade s článkom 8 ods. 1 nariadenia (EÚ) č. 978/2012 sa colné preferencie všeobecného opatrenia všeobecného systému preferencií (VSP) pozastavujú v súvislosti s výrobkami triedy VSP s pôvodom vo zvýhodnenej krajine podľa VSP, keď priemerná hodnota dovozu týchto výrobkov z danej zvýhodnenej krajiny podľa VSP do Únie počas troch po sebe nasledujúcich rokov prekročí limity uvedené v prílohe VI. Limity sa vypočítavajú ako percento celkovej hodnoty dovozu rovnakých výrobkov do Únie zo všetkých zvýhodnených krajín podľa VSP.
            
         
               (2)
            
            
               Ak sa mení zoznam zvýhodnených krajín podľa VSP, nariadením (EÚ) č. 978/2012 sa Komisia splnomocňuje prijať delegované akty, aby zmenila prílohu VI s cieľom zmeniť modality uvedené v prílohe VI, aby sa proporcionálne zachovala rovnaká váha odstupňovaných tried výrobkov, ako je uvedené v článku 8 ods. 1.
            
         
               (3)
            
            
               S účinnosťou od 1. januára 2015 boli delegovaným nariadením Komisie (EÚ) č. 1421/2013 (2) Čína, Ekvádor, Maldivy a Thajsko vyňaté zo zoznamu krajín zvýhodnených podľa VSP uvedených v prílohe II k nariadeniu (EÚ) č. 978/2012. Vzhľadom na značný podiel dovozu v rámci VSP, ktorý pochádza z týchto krajín, si ich vyňatie zo zoznamu zvýhodnených krajín vyžaduje zmenu modalít uvedených v prílohe VI k nariadeniu (EÚ) č. 978/2012.
            
         
               (4)
            
            
               V dôsledku všetkých zmien v zozname krajín v prílohe II k nariadeniu (EÚ) č. 978/2012 medzi nadobudnutím účinnosti uvedeného nariadenia a 1. januárom 2015 klesol celkový dovoz do Únie zo všetkých krajín zvýhodnených podľa VSP priemerne za posledné tri po sebe nasledujúce roky (2012 – 2014) na 30,71 %. Triedy S-2a, S-3 a S-5 prílohy V sú špecifické v tom zmysle, že v prípade týchto tried sa celkový dovoz do Únie zo všetkých zvýhodnených krajín podľa VSP znížil veľmi málo (o menej než 10 %). Aby sa proporcionálne zachovala rovnaká váha odstupňovaných tried výrobkov, dva prahy uvedené v prílohe VI by sa preto mali zvýšiť na 47,2 % pre oblasť textilu a 57,0 % pre všetky ostatné sektory s výnimkou tried S-2a, S-3 a S-5 prílohy V, v prípade ktorých by prah mal zostať na súčasnej úrovni.
            
         
               (5)
            
            
               Vzhľadom na to, že nariadením (EÚ) č. 1421/2013 boli Čína, Ekvádor, Maldivy a Thajsko zo zoznamu zvýhodnených krajín VSP vyňaté s účinnosťou od 1. januára 2015, malo by sa toto nariadenie v záujme súladu a právnej istoty uplatňovať so spätnou platnosťou od 1. januára 2015,
            
         PRIJALA TOTO NARIADENIE:
   Článok 1
   Príloha VI k nariadeniu (EÚ) č. 978/2012 sa nahrádza takto:
   
      
         „PRÍLOHA VI
         
            Modality uplatňovania článku 8
         
         
                  
                     1.
                  
                  
                     Článok 8 sa uplatňuje, keď percentuálny podiel uvedený v odseku 1 uvedeného článku presiahne 57,0 %.
                  
               
                  
                     2.
                  
                  
                     Článok 8 sa uplatňuje pre každú triedu VSP S-2a a S-3 a S-5 prílohy V, keď percentuálny podiel uvedený v odseku 1 uvedeného článku presiahne 17,5 %.
                  
               
                  
                     3.
                  
                  
                     Článok 8 sa uplatňuje pre každú triedu VSP S-11 a S-11b prílohy V, keď percentuálny podiel uvedený v odseku 1 uvedeného článku presiahne 47,2 %.“
                  
               
   
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   Uplatňuje sa od 1. januára 2015.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 28. augusta 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 303, 31.10.2012, s. 1.
   
      (2)  Delegované nariadenie Komisie (EÚ) č. 1421/2013 z 30. októbra 2013, ktorým sa menia prílohy I, II a IV k nariadeniu Európskeho parlamentu a Rady (EÚ) č. 978/2012, ktorým sa uplatňuje systém všeobecných colných preferencií (Ú. v. EÚ L 355, 31.12.2013, s. 1).